Skade veroorsaak deur geweldadige betogings in Hermanus beloop al meer as R40 m. | DieKaap.com
Skade aan die munisipale infrastruktuur in Hermanus as gevolg die afgelope paar weke se betogings beloop na raming al R40 miljoen.
Vier skole is ook sedert Dinsdag met die begin van die derde skoolkwartaal weens die voortslepende betogings in Zwelihle gesluit.
Die Wes-Kaapse onderwysdepartement het bevestig dat die Mount Pleasant Primary School, Zwelihle Primary School, Lukhanyo Primary School en Qhayiya Secondary School gesluit is. Die ontwrigting raak ook leerlinge wat na skole buite Zwelihle moet gaan.
’n Program word tans opgestel sodat leerlinge hul werk kan inhaal wanneer hulle na die skool terugkeer.
Die Overstrand-munisipaliteit het Woensdagoggend bevestig dat mense weer in Zwelihle betoog en motorbuitebande by Peach House aan die brand gesteek het.
“Volgens berigte maak opstokers die inwoners van Zwelihle wakker om ’n skare byeen te kry. Traanrook is afgevuur.”
Die R43 na Hermanus is teen laatoggend gesluit en inwoners is gevra om die paaie sover moontlik te vermy.
“Skade aan die munisipale infrastruktuur sluit in die Hermanus-rioolaanleg, die geboue by die swembad en verskeie ander geboue en paaie. Dit beloop sowat R40 miljoen.”
Die gemeenskapspolisiëringsforum (GPF) op Hermanus het om 10:30 aangedui dat ’n groot groep betogers agter ’n rioolaanleg naby Schulphoek, tussen Zwelihle en Sandbaai, byeengekom het.
Sekere gemeenskapslede in Zwelihle hou die meerderheid mense glo “gyselaar”. Die munisipaliteit het dié optrede veroordeel.
Die munisipaliteit het die hoop uitgespreek dat Bheki Cele, minister van polisie, Lennit Max, Cele se spesiale raadgewer, Helen Zille, Wes-Kaapse premier, en Dan Plato, LUR vir gemeenskapsveiligheid, se besoek Vrydag “vrugte sal afwerp”.
Weens die skade aan die plaaslike herwinningsaanleg sal daar geen herwinning op Hermanus en Kleinmond kan wees nie. Dus sal deursigtige plastieksakke vir herwinning nie meer verskaf word nie totdat die munisipaliteit ’n tussentydse oplossing gevind het.
« Clifton beach under attack by some very posh poo
Kaapstad se brûe na nêrens gaan onvoltooid bly »